**Geir Harald Ugland Jacobsen** (født 1957) er en norsk siviløkonom og politiker som fra mai 2021 er leder av Norgesdemokratene. Han har arbeidet blant annet i Ford Motor Norge, VG, Telenor og Filmnet i forskjellige direktørstillinger, og har mottatt flere utmerkelser for dyktig ledelse. Han har også vært administrerende direktør i Vålerenga fotball ASA. Etter 2009 har han arbeidet som bedriftsøkonomisk konsulent, både rådgiver, interimleder og styremedlem og -leder. Hans spesialfelt har vært endringsledelse i kriserammede bedrifter samt nyetableringer i ulike bransjer. Jacobsen har vært bidragsyter og skribent hos den russiske kanalen RT som ansees som talerør for Vladimir Putin.

I 2009 søkte han på stillingen som øverste leder av Kripos, og i 2012 søkte han på stillingen som politidirektør. I 2022 søkte han på stillingen som kringkastingssjef. Som 36-åring møtte Jacobsen veggen etter mange år med ekstremjobbing. Jacobsen anbefalte andre unge fremadstormende ledere til å ikke arbeide for mange timer, og også bruke tid på familie og seg selv.

Han ble valgt i kampvotering som fylkesleder i Oslo FrP i februar 2020. Jacobsen var fram til 15. desember 2020 fylkesleder i Oslo FrP, men ble kastet som fylkesleder og ekskludert som partimedlem av FrPs sentralstyre. I det knappe året han var fylkesleder markerte han seg som forkjemper for at Fremskrittspartiet skulle bli et nasjonalkonservativt parti, uttalelser som satte Siv Jensens posisjon som partileder og førstekandidat i tvil og utspill om at Donald Trump tapte valget på grunn av omfattende valgjuks. Jacobsen uttalte i desember 2020, at det trolig blir et navnebytte og en restart i partiet fra datidens Demokratene.

Han ble 18. januar 2021 fylkesleder av Demokratene i Oslo. Den 30. mai 2021 ble han valgt til partileder. Høsten 2022 byttet partiet navn til Norgesdemokratene. Partiet sier at det bygger sin politikk på det kristne verdigrunnlaget. Dets slagord er "Norge først", og hovedsaker er å ivareta norsk kultur, suverenitet og velferd, og trygge folk og land. Partiet vil bl.a melde Norge ut av EØS og kutte forpliktelser overfor EU som svekker Norges suverenitet. Det ønsker heller ingen forpliktelser overfor FN og WHO, og vil si opp Acer- og Parisavtalen, avblåse klimakrisen, stoppe offentlig sløsing, styrke alle former for nasjonal beredskap, stoppe fremmedkulturell immigrasjon og forby norske samfunnstopper å ha noe med WEF (World Economic Forum) å gjøre. Partiet har også markert seg som svært kritisk til norske myndigheters håndtering av Covid 19, bl.a lock down og vaksinering. Det kritiserer også norske medier for å desinformere befolkningen, og ønsker en total omlegging av mediestøtten samt skjerping av kravene til objektivitet, sannferdighet og kritisk journalistikk. Under Jacobsens ledelse har Norgesdemokratene inntatt en pro-russisk holdning til Ukraina-krigen noe som fikk grunnlegger og tidligere partileder Vidar Kleppe til å trekke seg ut av partiet av "samvittighetsgrunner" i mars 2023.

  

Jacobsen er skilt og har fire barn. Privat er han opptatt av naturvern, friluftsliv og klassisk arkitektur. Han var inntil 2015 også aktiv på konkurransenivå i kampsport og roadracing. 

Geir Ugland Jacobsen på Rudskogen racingbane (2015)

Referanser
----------

1. ↑   www.proff.no[Hentet fra Wikidata]
2. ↑   www.vg.no[Hentet fra Wikidata]
3. 1 2  «Geir Ugland Jacobsen: Mannen uten venner». *Liberaleren*. 19. desember 2020. Besøkt 23. februar 2021.
4. ↑  NRK (29. mai 2021). «Ugland Jacobsen til Demokratene». *NRK*. Besøkt 29. mai 2021.
5. ↑  «I’m fighting an election in Norway next week to stop equality before the law and freedom of speech being stolen from us by stealth». *RT International* **(engelsk)**. Besøkt 28. januar 2024.
6. ↑  «Disse vil styre Kripos». *www.aftenposten.no*. Besøkt 23. februar 2021.
7. ↑  «To vil bli politidirektør». *frifagbevegelse.no*. 16. november 2012. Besøkt 23. februar 2021.
8. ↑  «22 søkere til jobben som kringkastingssjef». *Vårt Land* **(norsk)**. 16. mars 2022. Besøkt 12. mars 2024.
9. ↑  Kaspersen, Line (3. november 2012). «- Ikke verdt å ofre liv og helse for å ha råd til å eie en cabincruiser til 10 millioner». *www.dn.no*. Besøkt 23. februar 2021.
10. ↑  Sand, Lars Nehru (16. desember 2020). «Et dramatisk politisk oppgjør». *NRK*. Besøkt 23. februar 2021.
11. ↑  «Fylkesleder i Frp: – USA-valget var fikset». *www.vg.no*. Besøkt 23. februar 2021.
12. ↑  AS, TV 2. «Ugland Jacobsen slår seg sammen med Vidar Kleppe i Demokratene». *TV 2* **(norsk)**. Besøkt 23. februar 2021.
13. ↑  «Ekskludert Frp-leder får lederverv i Demokratene – hele styret består av eks Frp-ere». *www.dagsavisen.no* **(norsk)**. Besøkt 23. februar 2021.

Eksterne lenker
---------------

* (en) Geir Ugland Jacobsen – kategori av bilder, video eller lyd på Commons Rediger på Wikidata